text: L'acord d'aquest 2017 manté l'increment d'alumnes i centres sabadellencs assolit l'any passat, quan es va passar de 48 a 60 alumnes participants i de 8 a 12 centres de la ciutat.
  En paraules del tinent d'alcalde i regidor d'Educació, Joan Berlanga, "aquest programa fa possible que els joves coneguin el món universitari i que aquest coneixement els serveixi de motor d'estimulació per interessar-se pels estudis superiors".
  Prendran part en el Campus Ítaca alumnes dels instituts Agustí Serra, Arraona, Ferran Casablancas, Joan Oliver, Jonqueres, Pau Vila, Ribot i Serra, Vallès, Escola Industrial, Sabadell, Miquel Crusafont i Les Termes. Cada centre enviarà cinc alumnes al programa, escollits segons uns criteris de baremació en què, entre altres conceptes, es té en compte la situació socioeconòmica, els referents adults amb estudis universitaris i també els resultats acadèmics.
  Els alumnes prenen part en el Campus del 26 de juny al 14 de juliol, data en què es farà l'activitat de cloenda amb les famílies, a la Facultat de Lletres de la UAB.
  Per tal d'afavorir la participació activa, les activitats de l'Ítaca es presenten en un format atractiu als ulls dels estudiants, s'inclouen en contextos d'actualitat molt propers a ells i s'intenta que en cadascuna de les propostes l'alumnat hagi de posar en pràctica metodologies de recerca o d'investigació, a fi de confirmar o desestimar hipòtesis inicials. Alhora, es promou el treball cooperatiu, el diàleg i la reflexió. A partir d'aquí, el Campus es planteja en dues tipologies d'activitats: pedagògiques i ludicoesportives. Els joves es reparteixen en grups d'unes 12 persones i fan activitats diverses al llarg del dia: gimcanes, activitats d'investigació, debats, casos a resoldre...